**Представено от «РИТ» ЕООД, уведомление за инвестиционно предложение (ИП) за: «Изграждане на ферма за рибарство и аквакултури», в поземлен имот с идентификатор 12704.126.168, в землище с. Върбешница, общ. Мездра, обл. Враца,**

Във връзка с внесено в РИОСВ- Враца уведомление от «РИТ» ЕООД за инвестиционно предложение (ИП) за: «Изграждане на ферма за рибарство и аквакултури», в поземлен имот с идентификатор 12704.126.168, в землище с. Върбешница, общ. Мездра, обл. Враца, на основание чл.5, ал.2 от Наредбата за ОВОС, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

Съгласно представената информация (в уведомлението като цяло) се предвижда извършване на следните дейности:

- Предвижда се Изграждане на ферма за рибарство и аквакултури.

- В имота се предвиждат да се изградят до 10 садкови съоръжения 8м. на 8м. и площ до 160кв.м. за интензивно отглеждане на риба, изградени от метална конструкция и мрежа закотвени на дъното на язовира с тежести. В близост до садковите съоръжения ще се изгради склад във водата за прясно уловена риба. Склада ще бъде изграден от метална конструкция и мрежа.

- По време изграждането на съоръженията няма да има изкопни дейности и няма да се използва взрив.

- По време на строителните и експлоатационни дейности няма да има емисии на вредни вещества във въздуха по замърсители.

- По време на строителните дейности за изграждане на садковите съоръжения няма да се генерират отпадъци. Всички материали ще бъдат доставени във готов вид за монтаж. По време на експлоатацията няма да се генерират отпадъци.

- По време изграждане на садковите съоръжения няма да се използва вода, съоръженията ще бъдат докарани в готов вид и монтирани в язовира. По време на експлоатацията ще се използва водата в язовира за отглеждане на риба.

- По време на изграждането и експлоатацията няма да се генерират отпадни води.

- До имота няма да се изгражда нов път, защото граничи с Общински път.

По повод гореизложеното, възложителят е уведомен, инвестиционно предложение като цяло представлява обект по Приложение № 2 на Закона за опазване на околната среда (т. 1, б. “е”). В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

Възложителят е информиран, че постъпилата документация е изпратена на директора на Басейнова дирекция “Дунавски район” за изразяване на становище, съгласно както на изискванията на чл.4а от Наредбата за ОВОС, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ – Враца (вх. № ОВОС-ЕО-5-(5) от 02.02.2024г.) становище на Басейнова дирекция “Дунавски район” (копие от което се предоставя за съобразяване):

- Реализирането на инвестиционното предложение е *допустимо*:

- Допустимо *спрямо* целите и мерките за постигане на добро състояние на водите, определени в ПУРБ 2016-2021г. и не се очаква да окаже значително въздействие върху водите, при спазване на мерките посочени в т.1.1.2. от настоящото становище.

- Допустимо *спрямо* ПУРН 2022 - 2027 г. Предвидените дейности в ИП не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2022 - 2027 г.

- Съгласно ПУРН 2022 - 2027 г. и предоставената информация, имотът не попада в РЗПРН, определени и утвърдени от Министъра на околната среда и водите със Заповед РД- 804/10.08.2021 г.

- Към настоящия момент в района на ИП няма определени санитарно-охранителни зони (СОЗ) по реда на *Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води. използвани за лечебни, профилактични, питейни и хигиенни нужди* (Наредба № 3 от 16 октомври 2000 г.).

- Съгласно наличната в БДДР информация, имота не попада в буферна зона с радиус 1 000 м около водовземни съоръжения за питейно-битово водоснабдяване без определена СОЗ. В буферна зона е необходимо да се спазват ограниченията в буферни зони съгласно *Приложение 1 към Национален каталог от мерки към ПУРБ*.

- Реализацията на разглежданото ИП е допустима спрямо целите и мерките, определени в ПУРБ и ПУРН Дунавски район за периода 2016 - 2021 г., и не се очаква да окаже негативно въздействие върху водите и водните екосистеми, при спазване на мерките, посочени в т. 1 и законовите изисквания посочени в т. 2 от настоящото становище.

***IІ. По отношение на изискванията на чл.31 от Закона за биологичното разнообразие (ЗБР):***

След направената проверка за местоположението на посочения имот, се установи, че ИП не засяга защитени територии по смисъла на Закона за защитените територии /ЗЗТ/ и не попада в обхвата на защитени зони съгласно Закона за биологичното разнообразие /ЗБР/.

Най-близо разположената защитена зона, на 6,5 км е BG0000601 "Каленска пещера" за опазване на природните местообитания и на дивата флора и фауна, включена в списъка със защитени зони, приет с Решение №122/02.03.2007г на Министерски съвет (обн. ДВ бр.21/2007г.).

Инвестиционното предложение попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

***ІІІ. По отношение на изискванията на Закона за водите (ЗВ):***

При реализирането на горепосоченото инвестиционно предложение е необходимо да се вземат предвид и да се спазват изискванията, предвидени в ЗВ, съгласно приложеното становище на БДДР – Плевен.

*Копие от писмото е изпратено до: Община Мездра, обл. Враца, кметство с. Върбешница, общ. Мездра, БДДР*

/отговорено от РИОСВ-Враца на 05.02.2024г./